Um síðustu helgi fór fram opna Sjósnæ-mótið í sjóstöng í Ólafsvík . Um það bil 60 keppendur tóku þátt í mótinu að þessu sinni og var farið á 12 bátum á sjó . Fyrri dagur var nokkuð erfiður , vont var í sjóinn og afli minni en vænst var þó sumir hafi veitt vel . Alls var aflinn um 9 tonn . Fiskisúpan í lok dags kom þó fólki í gott skap og allir biðu spenntir eftir morgundeginum . Seinni dagurinn var hreint frábær . Glæsilegt veður og aflabrögð mun betri , allavega hjá flestum , og var afli dagsins 14 tonn . Veiðimenn voru kátir þegar þeir komu að landi og heiti potturinn og rækjubrauðið í Mettubúð dró ekki úr ánægjunni . Á laugardagskvöldið var svo lokahófið , verðlaunaafhending , matur og dans að venju .